Tandarts het glo bekende leeu gejag | Maroela Media
Die geliefde kat is glo beseer nadat hy uit die wildtuin gelok is. Die jagters het die gewonde leeu twee dae lank gevolg voordat hy uiteindelik doodgeskiet is. Sy pels is verwyder en sy kop as 'n trofee afgekap, berig die Daily Mail.
Theo Bronkhorst, professionele jagter in Zimbabwe, en die grondeienaar Honest Ndlovu, sal na verwagting vandeesweek in die hof verskyn op aanklag van stropery.
Volgens die Zimbabwiese bewaringstaakspan (ZCTF), het die jagtog op 6 Julie begin. "Hulle het in die aand met 'n soeklig uitgegaan en Cecil gesien," het Johnny Rodrigues gesê. "Hulle het 'n karkas agteraan hul voertuig gesleep om die leeu uit die park te lok."
Volgens Rodrigues het Palmer sy pyl afgevuur, maar die leeu net gewond. Hulle het die gewonde dier 40 uur lank gevolg voor hulle hom uiteindelik doodgeskiet en sy kop afgekap het.
Zimbabwe se parke-owerheid het egter in 'n verklaring geen verwysing gemaak na berigte dat dit 'n ryk Amerikaner is wat Cecil met 'n pyl en boog gejag het ná 'n fooi van $55 000 (ongeveer R690 000) betaal is nie. "Theo Bronkhorst, 'n professionele jagter van Bushman Safaris, staan tereg op kriminele aanklagte nadat 'n leeu op 1 Julie 2015 op Antoinette-plaas in die Gwayi-bewaringsgebied in die Hwange-distrik doodgeskiet is," lui die verklaring. "Die professionele jagter en grondeienaar het geen permit of kwota gehad om die jagtog te regverdig nie en is dus aanspreeklik vir die onwettig jag."
Volgens die verklaring word Bronkhorst se seun, Zane, ook gesoek om ondervra te word, en dat die trofee met die leeu se kop gekonfiskeer is.
Emmanuel Fundira, president van die Safari Operators Association of Zimbabwe, het Cecil se afsterwe beskryf as 'n "erge knou vir die toerisme-bedryf".
Cecil het 'n halsband gedra wat beteken dat hy vir navorsingsdoeleindes uitgesoek is. "Hy was baie bekend aan besoekers aan die Hwange-wildtuin wat gefassineer was deur sy swart maanhare en hulle wou altyd weet waar Cecil homself bevind," het Fundira bygevoeg.
Cecil se spoorhalsband is glo ook verwyder.
Wens hulle kan meer renoster stropers vastrek. Leeus is nog nie bedreig nie
Moet nie worry nie, mense – ons ken hierdie vuilgoed, Dr. Walter James Palmer, hier in die VSA. Vandag sê omtrent die hele land hom sleg – ons het sy naam jy-weet-wat gemaak. Dis nie die eerste keer dat hy so iets doen nie. Maar dit lyk my sy pasiënte verlaat hom in hul hordes, die armsalige drommel.
Voer hom vir die Leeus.
Winston, jy weet nie waarvan jy praat nie! Moet 'n spesie eers bedreig wees voordat ons iets daaraan doen. Mense soos jy maak my siek.
Hartseer storie. Weet iemand of dit waar is dat daar 6 welpies is? Ek verstaan hulle moet nou ook uitgesit word, omrede die ander leeumannetjies in die trop hulle nie gaan aanvaar nie.